Lige nu kan man opleve de lysende natskyer - et naturfænomen, der kun kan opleves i sommerperioden. Det opstår nemlig, når solen aldrig går helt ned.

De lyse, klare sommernætter er over os, og det samme er et betagende himmel-fænomen, der lige nu er rigtig gode muligheder for at nyde over Nordjylland; Lysende natskyer. Den erfarne fritidsfotograf René Claudi Petersen fra Hou på østkysten har den seneste tid været på jagt efter de smukke lysende natskyer, når mørket falder på. - Lige nu er himmelen med til at vise sin store pragt med de lysende natskyer, siger René Claudi Petersen, som fortæller, at vil man have en chance for at opleve de smukke skyer, så er det med at komme udenfor på en klar aften og nat fra cirka 23.30 og frem. - Man kan ikke andet end blive imponeret over det, når man først har set det, siger René Claudi Petersen, der de seneste 15 år har dyrket fotografering på seriøst plan, og de lysende natskyer er et af de motiver, han aldrig bliver træt af at fotografere. De lysende natskyer er et fænomen, der kun kan opleves i sommerperioden. Det opstår, når solen aldrig går helt ned. Solen står typisk 5–13 grader under horisonten og oplyser skyer, der ligger op til 90 kilometer ude i atmosfæren. Disse skyer består primært af frossen vand, og på grund af lysets brydning i det frosne vand lyser skyerne op. Ses bedst udenfor byen René Claudi Petersen fortæller, at de lysende natskyer og andre himmelfænomener som nordlys er smukkere jo mørkere omgivelserne er og jo mindre lysforureningen fra kunstige lyskilder er. - Jeg er så privilegeret at bo i skønne Hou på østkysten, hvor der faktisk er fantastiske forhold til at se de lysende natskyer og tage billeder af dem. Mange steder er der en del lysforurening, som besværliggør at tage nogle ordentlige billeder. Østkysten heromkring er taknemmelig for lysforurening – den er absolut minimal, siger René Claudi Petersen. Han tilføjer, at de smukke skyer naturligvis kan ses fra mange andre steder i landsdelen, så det er bare med at komme ud under åben himmel på de klare sommeraftener og -nætter lige nu.